Fakultnej nemocnice s poliklinikou J. A. Reimana v Prešove.
PREŠOV. Digitálny lineárny urýchľovač, najmodernejší komplexný systém umožňujúci maximálnu presnosť ožarovania pri minimalizovaní nežiaducich účinkov na zdravé tkanivo. Tento prístroj skráti čakaciu lehotu a zvýši počet liečených onkologických pacientov na viac ako tisíc ročne. Pracovisko predstavuje komplexný systém na plánovanie a aplikáciu rádioterapie na úrovni štandardov Európskej únie.
"Prínosom nového prístroja pre pacienta je maximálna presnosť lokalizácie a následného ožarovania nádoru. Pacienti tak pocítia výhodu účinnejšej liečby vyššou dávkou žiarenia pri šetrení zdravého tkaniva a minimalizovaní nežiaducich účinkov," povedala riaditeľka Fakultnej nemocnice s poliklinikou (FNsP) v Prešove Monika Pažinková.
Oddelenie má aj iné moderné prístroje
Prístroj umožňuje tvarovanie dávky podľa veľkosti, tvaru a lokalizácie zhubného nádoru s maximálnym šetrením zdravých tkanív a tiež kontrolu nastavenia ožarovacích polí. Okrem lineárneho urýchľovača disponuje oddelenie radiačnej onkológie FNsP Prešov aj ďalšími modernými prístrojmi a technológiami. Na kontrolu presnej polohy pacienta sa využíva portálový zobrazovač. Súčasťou vybavenia je aj nový plánovací systém Oncentra, ktorý zahŕňa moderné plánovacie techniky a algoritmy.
Rádioterapiou sa ročne lieči 930 pacientov
V súčasnosti vo Fakultnej nemocnici s poliklinikou J. A. Reimana v Prešove liečia rádioterapiou ročne približne 930 onkologických pacientov. "Kapacita celého pracoviska sa pri využívaní nového aj staršieho lineárneho urýchľovača zvýši približne o 20 %. Súčasná prevádzka obidvoch prístrojov zároveň eliminuje možnosť prerušenia liečby z dôvodu technickej poruchy jedného prístroja," dodala M. Pažinková.